## Odluka Ustavnog suda Republike Hrvatske broj:U-IIIA-1044/2005 od 24. svibnja 2007.

### NN 64/2007 (20.6.2007.), Odluka Ustavnog suda Republike Hrvatske broj:U-IIIA-1044/2005 od 24. svibnja 2007.

# USTAVNI SUD REPUBLIKE HRVATSKE

**2014**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Marijan
Hranjski, Ivan Matija, Agata Račan, Smiljko Sokol i Nevenka Šernhorst, članovi
Vijeća, odlučujući o ustav­noj tuž­bi koju su podnijeli S. S., A. S. i I. S.,
svi iz S., na sjednici održanoj 24. svibnja 2007. godine, jednoglasno je donio

## ODLUKU

I. Ustavna tužba se usvaja.
II. Županijski sud u Splitu dužan je donijeti odluku u pred­metu koji se vodi
pred tim sudom, pod brojem: Gž-1328/07, u najkraćem mogućem roku, ali ne duljem
od šest (6) mjeseci, računajući od prvog idućeg dana nakon dana objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
određuje se primjerena naknada podnositeljima ustavne tužbe zbog povrede ustav­nog
prava iz članka 29. stavka 1. Ustava Republike Hrvatske (»Narodne novine«, broj
41/01. – pročišćeni tekst), i to:
– S. S., S., u iznosu od 13.000,00 kn,
– A. S., S., u iznosu od 13.000,00 kn i
– I. S., S., u iznosu od 13.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Na temelju članka 63. Ustavnog zakona o Ustav­nom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), podnositelji su 3. ožujka 2005. podnijeli ustavnu tužbu
zbog nedonošenja sudske odluke u razumnom roku u pred­metu koji se vodi pred
Općinskim sudom u Splitu pod brojem: II P-1182/81.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku u povodu ustavne tužbe podnesene na temelju članka
63. Ustavnog zakona, uvidom u presliku spisa Općinskog suda u Splitu broj: II
P-1182/81 utvrdio činjenice koje su pravno relevantne za odlučivanje o povredi
ustav­nog prava podnositelja zajamčenog člankom 29. stavkom 1. Ustava Republike
Hrvatske:
I. H., Z. H. i S. H. podnijeli su 20. rujna 1977. godine tužbu Općinskom sudu u
Splitu protiv podnositelja ustavne tužbe te M. Č.-Š. i I. Č.-Š. radi nepačanja u
stan tužitelja i činjenja (postupak se vodio pod brojem II P-1382/77).
Do 5. studenoga 1997. u postupku su provedene sljedeće rad­nje:
14. kolovoza 1978. održano je ročište na kojemu je određen prekid postupka do
okončanja postupka kojeg su pred Upravnim sudom pokrenuli podnositelji ustavne
tužbe.
Kako je spis broj: II P-1382/77 bio priklopljen spisu Općinskog suda u Splitu,
broj: II K-234/79, koji je nestao, rješenjem Općinskog suda u Splitu broj:
Su-9-715/80 od 11. srpnja 1980. pokrenut je postupak za rekonstrukciju spisa
broj: II P-1382/77.
S obzirom na činjenicu da su tužitelji povukli tužbu, rješenjem Općinskog suda u
Splitu, broj: II P-1382/77 od 24. veljače 1981. utvrđeno je da je tužba
povučena.
Protiv tog rješenja podnositelji su izjavili žalbu.
Rješenjem Okružnog suda u Splitu, broj: Gž-1667/81 od 6. kolovoza 1981. uvažena
je žalba podnositelja i predmet je vraćen prvostupanjskom sudu.
U nastavku se postupak vodio pod brojem: II P-1182/81.
18. rujna 1981. podnositelji su podnijeli protutužbu protiv tužitelja-protutuženika.
Sljedeće ročište održano je 22. listopada 1981.
Rješenjem Vrhovnog suda Republike Hrvatske, broj: R-290/1981-2 od 9. prosinca
1981. odbijen je prijedlog podnositelja za delegaciju drugog stvarno nadležnog
suda.
Rješenjem predsjednika Općinskog suda u Splitu od 21. veljače 1983. prihvaćen je
prijedlog podnositelja za izuzeće raspravne sutkinje u pred­metu.
Sljedeća ročišta održana su 7. veljače 1985., 25. veljače 1985. i 19. ožujka
1986.
Rješenjem predsjednika Općinskog suda u Splitu od 25. prosinca 1987. odbijen je
prijedlog podnositelja za izuzeće raspravne sutkinje u pred­metu.
Sljedeća ročišta održana su 6. travnja 1988. i 19. prosinca 1989.
Rješenjem Općinskog suda u Splitu, broj: II P-1182/81 od 26. listopada 1990.
podnositelji su kažnjeni novčanim kaznama zbog vrijeđanja suda.
Rješenjem Okružnog suda u Splitu, broj: Gž-327/91 od 3. svibnja 1991. ukinuto je
rješenje Općinskog suda u Splitu, broj: II P-1182/81 od 26. listopada 1990.
Rješenjem predsjednika Općinskog suda u Splitu od 15. svibnja 1992. odbijen je
prijedlog podnositelja za izuzeće raspravnog suca u pred­metu.
Sljedeća ročišta održana su 7. srpnja 1992. i 1. prosinca 1994.
Nakon 5. studenoga 1997. godine održana su ročišta 12. ožujka 1999., 29.
studenoga 1999., 12. siječnja 2000., 12. siječnja 2001. i 16. listopada 2002.
godine.
Presudom broj: II P-1182/81 od 16. listopada 2002. odbijen je tužbeni zahtjev
tužitelja i djelomično usvojen protutužbeni zahtjev podnositelja.
Presuda je otpremljena strankama 17. srpnja 2003. godine.
19. travnja 2004. godine tužitelji-protutuženi su podnijeli žalbu protiv
presude.
24. listopada 2006. Općinski sud u Splitu zaprimio je odgovor na žalbu.
7. ožujka 2007. godine spis je otpremljen Županijskom sudu u Splitu radi
odlučivanja o žalbi.
Postupak se vodi pod brojem: Gž-1328/07.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.
 *Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak započeo je 20. rujna 1977. godine.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst, 8/99. – ispravak; u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
U članku 6. stavku 1. Konvencije jamči se svakome pravo da radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnesena je 3. ožujka 2005., a do tog dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno dvadeset i sedam (27) godina, pet (5) mjeseci i
deset (10) dana, a od dana stupanja na snagu Konvencije do dana podnošenja
ustavne tužbe postupak je trajao sedam (7) godina, tri (3) mjeseca i dvadeset i
pet (25) dana.

4.2. POSTUPANJE NADLEŽNOG SUDA

Ustavni sud je utvrdio da je Općinski sud u Splitu u pravno relevantnom
razdoblju (od 5. studenoga 1997. do podnošenja ustavne tužbe) od radnji koje su
pravno relevantne za odlučivanje o pravima i obvezama stranaka, održao pet
ročišta i donio presudu kojom je odlučio o tužbenom i protutužbenom zahtjevu.
Razdoblja neaktivnosti nadležnog suda trajala su od 5. studenoga 1997. do 12.
ožujka 1999., tj. jednu (1) godinu, četiri (4) mjeseca i šest (6) dana, zatim od
12. siječnja 2000. do 12. siječnja 2001., tj. jednu (1) godinu te od 12.
siječnja 2001. do 16. listopada 2002., tj. jednu (1) godinu, devet (9) mjeseci i
tri (3) dana.

4.3. PONAŠANJE PODNOSITELJA USTAVNE TUŽBE
(TUŽENIKA-PROTUTUŽITELJA U SUDSKOM
POSTUPKU)

Podnositelji ustavne tužbe su svojim ponašanjem u određenoj mjeri pridonijeli
duljini sudskog postupka. Naime, podnositelji su višekratnim neosnovanim
zahtjevima za izuzeće sudaca te neosnovanim zahtjevom za delegaciju suda otežali
i usporili rad suda na pred­metu.

4.4. SLOŽENOST SUDSKOG PREDMETA

Ustavni sud ocjenjuje da je riječ o donekle složenom sudskom postupku budući da
je potrebno odlučiti o tužbenom i protutužbenom zahtjevu te da u postupku
sudjeluje više tužitelja i više tuženika. Međutim, navedene okolnosti ne mogu
opravdati duljinu postupka preko dvadeset i sedam godina.

OCJENA USTAVNOG SUDA

5. Ustavni sud je utvrdio da je postupak kojeg su tužitelji pokrenuli pred
Općinskim sudom u Splitu, do podnošenja ustavne tužbe trajao ukupno preko
dvadeset i sedam godina, a u pravno relevantnom razdoblju preko sedam godina.
Polazeći od navedenog, a imajući u vidu činjenicu da postupak još uvijek nije
pravomoćno okončan, Ustavni sud ocjenjuje da je u konkretnom slučaju riječ o
neučinkovitom postupanju nadležnog suda. Slijedom iznijetog, Sud utvrđuje da je
povrijeđeno ustav­no pravo podnositelja da zakonom ustanovljeni neovisni i
nepristrani sud u razumnom roku odluči o njihovim pravima ili obvezama zajamčeno
člankom 29. stavkom 1. Ustava Republike Hrvatske.
Stoga je u smislu članka 63. Ustavnog zakona, donijeta odluka kao pod točkom I.
izreke ove odluke.
6. Sukladno članku 63. stavku 2. Ustavnog zakona, odlučeno je kao pod točkom II.
izreke ove odluke.
7. Na temelju članka 63. stavka 3. Ustavnog zakona, odlučeno je kao pod točkama
III. i IV. izreke ove odluke.
Visinu naknade zbog povrede ustav­nog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.
U konkretnom slučaju, Ustavni sud je kod određivanja visine naknade uzeo u obzir
i doprinos podnositelja duljini parničnog postupka.
8. Odluka o objavi (točka V. izreke) temelji se na članku 29. Ustavnog zakona.
9. Predsjednik Županijskog suda u Splitu dužan je dostaviti Ustav­nom sudu
pisanu obavijest o datumima donošenja i otpreme odluke u roku osam (8) dana od
dana njene otpreme, a najkas­nije osam (8) dana od isteka roka određenog u točki
II. izreke ove odluke. Ovaj nalog temelji se na članku 31. stavcima 4. i 5.
Ustavnog zakona.

Broj: U-IIIA-1044/2005
Zagreb, 24. svibnja 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 64/2007-2014
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)